ועדת הפנים ואיכות הסביבה, כנסת 16, פרוטוקול מספר 8, 2003-03-25 13:30

יורי שטרן: אני פותח את הדיון בהצעת חוק הרשויות המקומיות (בחירות ברשויות מקומיות מסוימות) (הוראת שעה), התשס"ג-2003, שנתבקשנו לדון בה ולאשר אותה.

יורי שטרן: אנחנו כמובן מתבקשים להעביר את החקיקה הזאת במהירות האפשרית כי רוב הסעיפים שלה מתייחסים לבחירות שאמורות להתקיים או-טו-טו ב-3 ביוני בשלוש ערים: חיפה, ירושלים ואור-עקיבא.

יורי שטרן: הבחירות הללו מחייבות את החקיקה הזאת ולכן כל עיכוב שיהיה לנו, אם יהיה, עלול לפגוע במהלך התקין של ההיערכות לבחירות והפעילות לקראת הבחירות.

יורי שטרן: זאת הצעת חוק ממשלתית ונציג הממשלה אמור להציג אותה.

יורי שטרן: עו"ד שיל"ת, אם אתה תשב לידי זה ייתן את המעמד הראוי למה שאתה מציג.

אהוד שיל"ת: הצעת החוק הזאת עוסקת בארבעה נושאים שראינו לחשוב לחוקק אותם לקראת הבחירות בירושלים ובחיפה, ששם הכמות של כ-20% מכלל הבוחרים ברשויות המקומיות, כמות כזו של בוחרים עושה גם איכות אחרת.

אהוד שיל"ת: בשבוע הבא ייערכו בחירות בקרית-אונו ושם פנקס הבוחרים הוא הפנקס שלפיו נערכו הבחירות לכנסת, שמחזיק את כל מי שמלאו לו 18 ביום הבחירות לכנסת.

אהוד שיל"ת: זה כמובן לא כל-כך מסתדר עם בחירות בירושלים ובחיפה.

אהוד שיל"ת: הצעת החוק הזאת באה להסדיר דברים מסוג זה.

אהוד שיל"ת: אחד מהם הוא הכנת פנקס מיוחד לירושלים ולחיפה שיכלול כל מי שימלאו לו 17 שנים ביום הבחירות.

אהוד שיל"ת: 17, לא 18.

אהוד שיל"ת: וזאת למה?

אהוד שיל"ת: משום שלפני שלוש שנים נחקק חוק הקובע שבבחירות לרשויות המקומיות, החל מהבחירות הכלליות שאמורות להיות באוקטובר 2003, בני 17 יהיו זכאים להצביע בבחירות.

אהוד שיל"ת: מכיוון שהבחירות בירושלים ובחיפה היו אמורות להיות באוקטובר, והקדימו אותן, אמרנו שנכלול בפנקס הבוחרים גם מי שמלאו לו 17 שנים נכון ליום הבחירות.

אהוד שיל"ת: הפנקס הזה יוצג במשך ימים ספורים לעיון הציבור.

אהוד שיל"ת: המועדים נקובים פה בחוק.

אהוד שיל"ת: כל שינוי במרשם האוכלוסין – הודעה למרשם על שינוי מען וכן הלאה – שיש לו השלכה על הפנקס, שייעשה עד 14 באפריל ייקלט ויובא לידי ביטוי בפנקס.

אהוד שיל"ת: כל מי שישנה כתובת עד 14.4 יופיע בפנקס של ירושלים או חיפה.

אהוד שיל"ת: זה נושא אחד שהצעת החוק הזאת עוסקת בו.

יורי שטרן: זה לא זמן קצר מדי?

יורי שטרן: זה בעצם נותן לאנשים שבועיים להתארגן.

אהוד שיל"ת: בלי החוק אתה לא יכול כלום.

יורי שטרן: אני שואל האם לא צריכים לתת dead-line יותר ארוך.

דלית דרור: אי אפשר, יש מועד להגשת הרשימות ועד אז הכל צריך להיות גמור.

אהוד שיל"ת: פנקס בוחרים חייב להיות בתוקף במועד הגשת רשימות מועמדים.

אהוד שיל"ת: החוק קובע שמועמד לרשות מקומית חייב להיות כלול בפנקס, וגם תומך ברשימה חדשה חייב להיות רשום בפנקס.

אהוד שיל"ת: לכן ביום שמגישים רשימות בוחרים הפנקס צריך להיות כבר אחרי כל התהליכים.

אהוד שיל"ת: היום הזה הוא 30 באפריל.

אהוד שיל"ת: מכיוון שגם חג הפסח חל באמצע יש לנו מגבלה עד 14.4 לסגור את הפנקס.

אהוד שיל"ת: זה המועד הכי קרוב שאפשר לעשות.

אהוד שיל"ת: זה דבר אחד שעוסקת בו הצעת החוק.

אהוד שיל"ת: הנושא השני שהצעת החוק עוסקת בו הוא הצבעת אנשים מוגבלים בניידות.

אהוד שיל"ת: אתם זוכרים את ההסדר שהיה בבחירות לכנסת.

אהוד שיל"ת: אנחנו מחילים את ההסדר הזה כבר לבחירות האלה בירושלים ובחיפה, בהבדל אחד בלבד, שבבחירות לכנסת מוגבל בניידות יכול להצביע בכל קלפי למוגבלי ניידות בארץ ואילו בבחירות לרשויות המקומיות הוא יכול להצביע בכל קלפי למוגבלי ניידות אבל הוא מוגבל לתחום אותו ישוב שבו שמו רשום כבוחר.

אהוד שיל"ת: זאת אומרת, תושב חיפה לא יכול להצביע בקלפי למוגבלי ניידות בירושלים כי בקלפי בירושלים אין את הפתקים של חיפה וכן הלאה, זה חייב להצטמצם לאותו ישוב.

אהוד שיל"ת: הנושא השלישי הוא הצבעת חיילים.

אהוד שיל"ת: בחוק הרשויות המקומיות (בחירות) הוסדר הנושא של הצבעת חיילים במחנות צה"ל כאשר יש בחירות כלליות.

אהוד שיל"ת: זאת אומרת, הצבא מארגן הצבעה בצה"ל בכל יחידות צה"ל רק כשיש בחירות כלליות לרשויות המקומיות.

יורי שטרן: לפי הערות של היועצת המשפטית לוועדה, גברת מרים פרנקל-שור, דווקא בקטעים האלה של הסדרת ההצבעה של השוטרים, החיילים והאסירים יש בעיות לכן אני מבקש מהחברים להקשיב בקשב רב למה שנאמר לגבי הסעיפים האלה במיוחד.

אהוד שיל"ת: אני חוזר פעם נוספת, בחוק הרשויות המקומיות (הצבעה במחנות צה"ל) קיימת הצבעת חיילים רק כשיש בחירות כלליות לרשויות המקומיות.

אהוד שיל"ת: כשיש בחירות בישוב בודד אין בחירות במחנות צה"ל.

אהוד שיל"ת: לדוגמה, חורה שיש בה בחירות היום או קריית-אונו שיש בה בחירות בשבוע הבא, או כל הרשויות שהיו בהן בחירות במהלך 5 השנים האחרונות כרשויות בודדות.

אהוד שיל"ת: כפי אמרתי בראשית דבריי, בחיפה ובירושלים הכמות עושה איכות אחרת ולכן עשינו להן סידור בחוק הזה.

אהוד שיל"ת: הצענו הסדר שיוצבו קלפיות לחיילים במשרדי הרשות המקומית של כל אחת משלוש הערים האלה, כשהקלפיות האלה יהיו פתוחות מספר ימים לפני יום הבחירות.

אהוד שיל"ת: כלומר, יום הבחירות הוא יום שלישי.

אהוד שיל"ת: ביום חמישי שלפניו יהיו פתוחות קלפיות במשרדי העירייה של כל אחד מהישובים עד 10 בערב, ביום שישי מ-7 בבוקר עד כמדומני 5 אחר-הצהרים, וביום ראשון שוב מהבוקר ועד לשעות אחר-הצהרים.

אהוד שיל"ת: יושב פה קצין הבחירות החדש של צה"ל, אל"מ איתי וייצמן.

אהוד שיל"ת: אני מברך אותו, שמחנו להכיר אותו פה.

אהוד שיל"ת: הוא ביקש שנפתח את משרדי הרשויות המקומיות גם במוצאי שבת.

אהוד שיל"ת: אנחנו נתקן את החוק.

אהוד שיל"ת: אני צריך לבדוק מתי לפי שעון הקיץ יוצאת השבת ונקבע 2-3 שעות במוצאי שבת בהן המשרדים יהיו פתוחים.

יחזקאל לביא: תגיד לי באיזה שבת זה יוצא, אני כבר אוכל להגיד לך מה שעת יציאת השבת.

אהוד שיל"ת: זה יוצא בשבת של 31 במאי.

אהוד שיל"ת: חיילים שיהיו בחופשה יוכלו להצביע.

אהוד שיל"ת: אני לא יודע אם אני יכול לדבר בשם קצין הבחירות של צה"ל אבל קצין הבחירות הקודם אמר לי שאפשר לעשות מאמץ להודיע לחיילים על הקלפיות האלה גם בתלושי המשכורת שלהם, או דברים דומים לזה.

איתי וייצמן: במקרה זה גם התפקיד שלי.

איתי וייצמן: כראש מינהל התשלומים של צה"ל אני אחראי על תלושי המשכורת.

אהוד שיל"ת: אנחנו נפרסם את הדבר הזה במקומונים, על לוחות המודעות וגם בגלי-צה"ל בתשדירי שירות כדי שהחיילים יידעו על האפשרות הזאת.

אהוד שיל"ת: וכמובן הקלפיות יוקמו בחיפה, ירושלים ואור-עקיבא במשרדי הרשות המקומיות.

אהוד שיל"ת: הנושא הרביעי שהחוק הזה מציע, הדובדבן שבעיסה, זה להוריד את המימון למפלגות.

יורי שטרן: אגב, מה לגבי שוטרים ואסירים?

אהוד שיל"ת: אין הצבעה של שוטרים.

אהוד שיל"ת: אני רוצה שיהיה ברור, בחוק הרשויות המקומיות אין בכלל הצבעה של אסירים, של חולים בבתי-חולים וכן הלאה.

אהוד שיל"ת: הדבר היחידי החריג בחוק זה צה"ל.

אהוד שיל"ת: לשוטרים יש שני מנגנונים בחוק הבחירות לרשויות המקומיות.

אהוד שיל"ת: האחד הוא שהם רשאים להצביע כחיילים במחנות צה"ל כשיש בחירות במחנות צה"ל.

אהוד שיל"ת: הסידור השני הוא ששר הפנים יקבל את רשימת השוטרים וימחק אותם מפנקס הבוחרים, כפי שנעשה בבחירות לכנסת.

אהוד שיל"ת: שני הסידורים האלה אין להם שום ערך בבחירות כאלה ובשלושה ישובים כאלה, למרות שהם גדולים, כי אין טעם למחוק 7,000 שוטרים מכל רחבי הארץ אם רק חלק מהם הם תושבי ירושלים.

אהוד שיל"ת: שוטר שיתגייס לצבא בעוד שבועיים ולא העביר את מענו לירושלים או לחיפה ייפול בין הכיסאות ולא יוכל להצביע.

אהוד שיל"ת: לכן ככל ששוטר גר בירושלים ויש לו זכות הצבעה בירושלים הוא יוכל לגשת לקלפי האזרחית שלו בירושלים ולהצביע.

אהוד שיל"ת: מאז שנפרדו הבחירות לרשויות המקומיות מהבחירות לכנסת לא מחקנו שמות שוטרים מפנקס הבוחרים של הרשויות המקומיות.

אהוד שיל"ת: אני חוזר לנושא המימון.

אופיר פינס-פז: תגיד אולי כמה היה צריך להיות המימון אם הייתם מעדכנים את זה.

אהוד שיל"ת: זה כל הזמן מתעדכן.

יצחק הרצוג: כלומר שמ-1998 ועד היום זה עודכן?

אהוד שיל"ת: לא מ-1998.

אהוד שיל"ת: בכל מערכת בחירות שעושים ברשות מקומית אני מצמיד את זה למדד לפי ההוראות.

אופיר פינס-פז: כמה זה היה ב-1998?

אהוד שיל"ת: ב-1998 זה היה נדמה לי פחות מ-50 שקלים.

אהוד שיל"ת: בבחירות שייערכו בעוד שבוע בקריית-אונו המדד הוא 60 שקלים וכמה אגורות.

אהוד שיל"ת: החוק אומר לעגל את זה למעלה או למטה לפי כללי העיגול.

אהוד שיל"ת: אני מניח שעד יוני המדד לא היה קופץ מי יודע מה, זאת אומרת זה בסביבות 60 שקלים.

אהוד שיל"ת: הצעת החוק מבקשת להוריד מזה 25%, זאת אומרת, להעמיד סכום של 45 שקלים לראש בוחר שרשום בפנקס הבוחרים.

אהוד שיל"ת: מספר הבוחרים יגדל עכשיו כתוצאה מכך שמוסיפים בני 17.

אהוד שיל"ת: להערכתנו יהיו בשלושת הפנקסים של שלושת הערים למעלה מ-800,000 מצביעים.

יורי שטרן: בעקבות הוספת בני ה-17 האם יחידת המימון תעלה?

אהוד שיל"ת: אני לא יודע אם היא תעלה, קשה לי להעריך.

יורי שטרן: אם מצטרפת אוכלוסייה נוספת, בכמה זה מתבטא להערכתכם?

אהוד שיל"ת: קשה לי לדעת.

אהוד שיל"ת: כשנשלוף את הפנקס יהיו לי נתונים מדויקים כמה זה היה בלי גילאי 17.

דוד אזולאי: ההצעה שלכם בעצם עומדת על 45 שקלים.

יורי שטרן: הקיצוץ בפועל יהיה פחות דרמטי בגלל תוספת אוכלוסיית הבוחרים, אלה שבגילאים שבין 17-18.

יורי שטרן: זה מוסיף כמה אחוזים.

יצחק הרצוג: אדוני היושב-ראש, הבחירות הן כבר בעיצומן.

יצחק הרצוג: אי אפשר באמצע מערכת בחירות לשנות את המימון.

יצחק הרצוג: מועמדים כבר רצים.

יצחק הרצוג: הסבירו לי שאם הצעת החוק לא תעבור אז הבחירות יתקיימו על בסיס המצב החוקי הקיים.

יצחק הרצוג: אנחנו סבורים שאי אפשר לקצץ לגבי המערכה הקרובה.

יצחק הרצוג: ואם כן, לקצץ הרבה פחות כי אנשים כבר מתמודדים, רשימות רצות.

יצחק הרצוג: איך אפשר לעשות דמוקרטיה כך?

יורי שטרן: זאת שאלה שהייתי שואל אותה בהרבה מאוד הזדמנויות נוספות.

משה גפני: אתם מציעים שבבחירות המוניציפליות הכלליות זה יירד גם ל-45 שקלים?

מאיר פרוש: כן.

מאיר פרוש: בתכנית הכלכלית זה נמצא.

אהוד שיל"ת: אני מניח שזה מה שיוצע.

אהוד שיל"ת: זה לא מוצע פה.

אהוד שיל"ת: כאן זה הוראת שעה.

מאיר פרוש: בתכנית הכלכלית יש ניסיון לדחות את הבחירות המוניציפליות למרס 2004.

מאיר פרוש: מוצע שם להפחית את יחידת המימון למפלגות.

אופיר פינס-פז: לגיטימי להגיד שיחידת המימון תרד באפריל 2004 כי זה מותיר זמן להיערך לסכום אחר.

אופיר פינס-פז: אבל לבוא עכשיו בכוח, כאילו על זה בנויה התכנית הכלכלית?

יצחק הרצוג: אנשים ורשימות של כל מיני גופים הלכו לבנקים ולקחו כל מיני הלוואות.

אהוד שיל"ת: רציתי להוסיף עוד דבר אחד שלא הכנסנו אותו בחוק, האסימון נפל לנו קצת מאוחר מדי אך אני מבקש את הסכמתכם לזה.

אהוד שיל"ת: בבחירות לכנסת תיקנו את החוק כבר לפני שתיים או שלוש מערכות בחירות, נדמה לי שלפני הבחירות של 1996 ביטלו את ההוראה שוועדת קלפי חייבת להטביע חותמת המעידה על הצבעה בספח של תעודת הזהות.

אהוד שיל"ת: לא ביטלו את החוק הזה בבחירות לרשויות המקומיות, ההוראה הזאת עדיין קיימת.

אהוד שיל"ת: אנחנו מבקשים בהוראת השעה לבטל את הצורך בחותמת הזאת, כמו בבחירות לכנסת.

אופיר פינס-פז: מה לא טוב בחותמת?

אהוד שיל"ת: אגיד לך מה מפריע לי.

אהוד שיל"ת: כל עוד לא שונה החוק לגבי הבחירות בכנסת לא היתה לי בעיה אבל היום אנשים מתבלבלים.

אהוד שיל"ת: הם יודעים שבבחירות לכנסת הם לא צריכים להביא את הספח, וכאשר הם באים לבחירות ברשויות המקומיות ושואלים אותם איפה הספח אז מסתבר שהם לא דאגו לעצמם לספח כי סברו שכבר ביטלו את הספח.

אהוד שיל"ת: יש כל הזמן ויכוחים בקלפיות בעניין זה.

יצחק הרצוג: איזה מנגנון בקרה יש לך על ההצבעה?

אהוד שיל"ת: בדיוק אותו מנגנון כמו בבחירות לכנסת, מוחקים את השם בפנקס.

מאיר פרוש: נדמה לי שההצעה לבטל את הצורך בחותמת היתה הצעת חוק של חבר הכנסת רענן כהן.

אהוד שיל"ת: לא, חבר הכנסת רענן כהן ביקש להחזיר את הספח.

יחזקאל לביא: זה היה החלטה של שר הפנים חיים רמון בזמנו, הוא הגיש את הבקשה.

אופיר פינס-פז: לגבי ראשי ועדות הקלפי, זה כמו שקבענו בכנסת?

אופיר פינס-פז: קבענו בבחירות לכנסת שיושב-ראש ועדת קלפי הוא מזכיר הוועדה.

אהוד שיל"ת: המזכיר.

אהוד שיל"ת: לא היושב-ראש.

אהוד שיל"ת: היושב-ראש הוא נציג רשימה.

אופיר פינס-פז: המזכיר הוא בעל הסמכות לזהות את האנשים.

אהוד שיל"ת: את זה אנחנו רוצים לתקן, אבל לא בחוק הזה.

אופיר פינס-פז: אם אתה אומר, לשיטתך, שאתה רוצה אחידות אז בואו נעשה אחידות.

אהוד שיל"ת: אני איתך, חבר הכנסת פינס-פז, אבל לא בהוראת שעה.

אהוד שיל"ת: אני אסביר לך למה.

אהוד שיל"ת: ההבדל בין הבחירות לכנסת והבחירות לרשויות המקומיות הוא שבבחירות לכנסת אני יכול להביא מזכיר ועדה מכל מקום לכל מקום.

אהוד שיל"ת: בבחירות לרשויות המקומיות הרבה יותר קשה לנייד מזכירים.

אופיר פינס-פז: למה זה קשה?

יורי שטרן: סליחה, חבר הכנסת אופיר פינס-פז, אתה מדבר על משהו שישנו בהצעת החוק?

יצחק הרצוג: מר שיל"ת רוצה שהוא יהיה בחוק.

יצחק הרצוג: הוא אמר שהוא רוצה לעשות אחידות לבחירות הכלליות אך מסתבר שבנקודה מסוימת אין אחידות.

יצחק הרצוג: זה נקודה חשובה מאוד.

יורי שטרן: ישנם 2-3 דברים שבעבורם בעצם הממשלה מבקשת לחוקק חקיקה מיוחדת ולא ללכת לפי הכללים הקיימים.

יורי שטרן: דבר אחד הוא הסדרת הצבעת החיילים.

יורי שטרן: דבר שני, בהזדמנות חגיגית זאת, גם הורדת מימון המפלגות.

יורי שטרן: ודבר שלישי הוא הורדת גיל הבוחרים והכנסת פנקס בוחרים חדש, כי זה במילא יחול בבחירות הכלליות לרשויות המקומיות.

יורי שטרן: אלה שלושת הדברים שהממשלה מבקשת לשנות בחקיקה.

אופיר פינס-פז: היא מבקשת עוד דבר, לבטל גם את הצורך בחותמת בספח של תעודת הזהות.

אהוד שיל"ת: זה מה שעכשיו ביקשתי.

אהוד שיל"ת: זה לא מופיע בהצעת החוק ואני מבקש להוסיף את זה.

אהוד שיל"ת: זה הצתה מאוחרת שלנו.

אהוד שיל"ת: אתם יכולים להסכים או לא להסכים.

יורי שטרן: בואו נחלק את הדיון לשני חלקים.

יורי שטרן: נראה את מה שיש בהצעת החוק ונתייחס אליו, ואחר-כך נראה אם יש תוספות וסעיפים אחרים שלא קיימים פה שצריך לדון בהם.

מרים פרנקל-שור: מר אהוד שיל"ת, הצורך בהכנת פנקס חדש נדרש מהוועדה פה לאור השינוי של הכללת בני 17 בבחירות האלה?

אהוד שיל"ת: אני יכול לשלוף פנקס ממרשם האוכלוסין כל בוקר אבל אין לו ערך חוקי.

אהוד שיל"ת: פנקס בוחרים זה משהו שמעוגן בחוק, שאומר לי איך אני עושה, מתי אני עושה.

מרים פרנקל-שור: יש לך את זה בחוק הרשויות המקומיות (בחירות).

יורי שטרן: אני מבקש מחבר הכנסת אזולאי שיש לו ניסיון בניהול הוועדה הזאת להנחות את הישיבה כמה דקות.

יורי שטרן: בסדר היום רשומים חבר הכנסת פרוש ואחריו חבר הכנסת הרצוג.

אהוד שיל"ת: מר יחזקאל לביא מוסר לי שהשבת ב-31 במאי יוצאת בשעה 20:20 (פרשת "במדבר").

אהוד שיל"ת: לכן אני מציע שנפתח את הקלפיות בשעה 21:30 והן יהיו פתוחות עד 23:00.

אהוד שיל"ת: צריך לתקן את הצעת החוק, אם אתם מסכימים לזה.

רומן ברונפמן: יש לי שאלה להבהרה.

רומן ברונפמן: מימון נציגים שיושבים בוועדות הקלפי הוא על חשבון המדינה?

אהוד שיל"ת: הוא על חשבון המפלגות.

אהוד שיל"ת: זה לא כמו בכנסת.

אהוד שיל"ת: אנחנו מחזירים לרשות המקומית רק בשביל מזכיר ועדת הקלפי ולא בשביל חברי הוועדה.

דוד אזולאי: האם עוד מישהו מנציגי המשרדים רוצה להוסיף משהו?

דוד אזולאי: לא.

דוד אזולאי: תודה.

דוד אזולאי: הרב פרוש, בבקשה.

מאיר פרוש: אני אשאל משהו ולפי התשובה שאקבל אחליט איך להמשיך.

מאיר פרוש: שר הפנים הכריז כבר שבשלוש הרשויות האלה יתקיימו בחירות ב-ג' סיוון, ב-3 ביוני.

מאיר פרוש: האם בכל מצב הבחירות בשלוש הרשויות יתקיימו באותו מועד?

אהוד שיל"ת: הכנסת רשאית להחליט בחוק מה שהיא רוצה.

מאיר פרוש: האם לאחר שהשר קבע את המועד שהזכרנו אז בכל מקרה ייערכו בחירות?

אופיר פינס-פז: אלא אם כן אתה משנה את המועד בחוק.

אופיר פינס-פז: השר לא יכול לקבוע מתי שהוא רוצה.

אופיר פינס-פז: אם אתה עכשיו קובע שהבחירות ייערכו באוקטובר אז הן יהיו באוקטובר.

אהוד שיל"ת: החוק עדיף על החלטה של שר.

מאיר פרוש: מה יקרה אם הצעת החוק הזאת לא תעבור?

יצחק הרצוג: אז יש את החוק הקיים.

מאיר פרוש: כלומר, מועד הבחירות ישאר כפי שקבע השר בצו, רק בלי התיקונים האלה.

אהוד שיל"ת: אם הצעת החוק הזאת לא תתקבל, יהיו בחירות ב-3 ביוני.

אהוד שיל"ת: הפנקס בירושלים, חיפה ואור-עקיבא יהיה הפנקס שלפיו נערכו הבחירות לכנסת שכולל בני 18 נכון ל-28 בינואר.

אהוד שיל"ת: זאת אומרת, לא רק שלא יהיו בו בני 17 אלא יחסרו 5 חודשים של בני 18.

אהוד שיל"ת: בנוסף, לצבא לא יהיה שום סידור.

מאיר פרוש: ואז מה יהיה?

מאיר פרוש: למה אתה צריך חוק?

אהוד שיל"ת: כי יש פה כמה תיקונים.

אהוד שיל"ת: בתחילת דברי אמרתי שמספר הבוחרים בירושלים ובחיפה הוא כ-20% מכלל הבוחרים בארץ.

מאיר פרוש: אתה חושש מעתירה לבית-משפט?

אהוד שיל"ת: לא, אני חושש מכאבי הבטן שלי כי לדעתי כמות כזאת עושה גם איכות.

אהוד שיל"ת: זאת דעתי, ולכן באתי לשר ואמרתי לו שלדעתי מן הראוי לעשות סידורים מיוחדים שאני לא עושה אותם בקריית-שמונה או בחורה או בקריית-אונו.

אהוד שיל"ת: אני חושש מכאב הבטן שלי, לא מבג"ץ.

יצחק הרצוג: בנושא יחידת המימון חבר הכנסת אופיר פינס-פז רצה להוסיף דבר מה.

מאיר פרוש: אני חושב שיש צדק בדברים שלהם.

יצחק הרצוג: אנחנו טוענים שמערכת הבחירות כבר בעיצומה.

יצחק הרצוג: אתה לא יכול לשנות צפי ויחידות מימון באמצע מערכת בחירות.

יצחק הרצוג: אנשים כבר מתמודדים, לקחו הלוואות, יש גופים שרצים, רשימות שיצאו בקמפיין.

יצחק הרצוג: עם כל הרצון שלנו לשתף פעולה עם קיצוץ כלשהו, נראה לנו אבסורד להוריד למישהו את המימון.

יצחק הרצוג: יכול להיות שהוא כבר הוציא כסף ולא ישאר לו כמעט כסף כדי להתמודד.

יצחק הרצוג: זה אבסורד, זה פשוט אנטי-דמוקרטי.

אופיר פינס-פז: במיוחד שעכשיו אתה גם מגדיל את ספר הבוחרים.

אופיר פינס-פז: זאת אומרת, אתה גם מקצר את לוח הזמנים וגם מגדיל את ספר הבוחרים.

יצחק הרצוג: והשבוע אתה כבר צריך להירשם כרשימה.

יצחק הרצוג: על סמך מה קבעתם 25%?

דוד אזולאי: חבר הכנסת אופיר פינס-פז, מה ההצעה שלכם?

דוד אזולאי: ההצעה של הממשלה מדברת על 25%.

אופיר פינס-פז: אני לא יודע, אין לנו הצעה מסודרת.

אופיר פינס-פז: אנחנו מוכנים לקיצוץ.

אופיר פינס-פז: אני מציע לקצץ 10%, שזה יהיה 55-54 שקלים.

יצחק הרצוג: זה נראה לי הגיוני כהסדר מוסכם.

רומן ברונפמן: אני חושב שכל השינויים שהובאו בפנינו הם שינויים ראויים ואפשר לתמוך בהם חוץ מנושא יחידת המימון.

רומן ברונפמן: גם אני חושב שירידה דרסטית ופתאומית של 25% יכולה להביא לשינוי בהיערכות של המפלגות.

רומן ברונפמן: לכן אני מצטרף להצעה של "העבודה", להסתפק בקיצוץ של 10% שהוא לדעתי קיצוץ ראוי, גם עקב הנסיבות וגם בגלל קוצר הזמן שלא מאפשר היערכות חדשה.

משה גפני: למען האמת, היתה לי התלבטות כל הזמן אבל עכשיו החלטתי שאני באמת לא מבין כלום.

משה גפני: אנחנו צריכים לעשות פה שינויים מרחיקי לכת למדי.

משה גפני: אני גם לא בטוח שכולם יצליחו.

משה גפני: גם בנושא של ההצבעה, ברור שההצבעה בצבא לא תהיה מושלמת, כאשר מדובר על חלק גדול מהבוחרים, 20% מהבוחרים כפי שאמר מר אהוד שיל"ת.

משה גפני: צריך לעשות שינויים בפנקס הבוחרים וגם זה מצריך הרבה עבודה קשה.

משה גפני: אנחנו מדברים על בחירות כלליות מוניציפליות שמתקיימות רק מספר חודשים מצומצם לאחר המועד שמופיע בהחלטתו של שר הפנים.

דוד אזולאי: אני לא בטוח, חבר הכנסת הרב גפני.

דלית דרור: לפי התכנית הכלכלית יש הצעה לדחות את זה עד למאי 2004.

משה גפני: לכן ביקשתי לקבל הסבר על מה שחבר הכנסת הרב פרוש אמר קודם בנושא התכנית הכלכלית.

משה גפני: אני רוצה להגיד על זה דבר מה.

משה גפני: קודם כל, אנחנו מדברים על המצב החוקי הקיים.

משה גפני: במצב החוקי הקיים אני לא מבין את ההחלטה הזאת, אני לא מבין מה בדיוק הבעירה.

משה גפני: מה הולך להיות השינוי הדרמטי הזה בשלושה חודשים בירושלים, בחיפה ובאור עקיבא?

מאיר פרוש: זה כבר נקבע על-ידי השר.

משה גפני: אני יודע.

משה גפני: לכן כל העניין הזה, שכתוצאה ממנו גם באה פתאום הצעה לקיצוץ בתקציב וכל יתר התיקונים שאנחנו מתבקשים לאשר, כאשר בעצם אנחנו נמצאים במהלך של בחירות - אני חושב שאנחנו עושים פה טלאי על גבי טלאי.

משה גפני: אדוני היושב-ראש, אני אומר שכל השינויים שנדרשים לעשות כאן, חלקם מאוד קשים וחלקם בעייתיים, וחלקם גם לא יפתרו את הבעיה, גם הקיצוץ של ה-25% מהמימון כשאנשים כבר בעיצומה של מערכת בחירות, המשמעות של זה על-פי המצב החוקי הקיים הוא שצריך להקדים את הבחירות באופן יחסי לבחירות המוניציפליות הכלליות במספר חודשים מצומצם מאוד כשאין סיבה מרחיקת לכת לעשות כן.

משה גפני: אין סיבה לשנות את החוק לגבי ירושלים, חיפה ואור-עקיבא מהבחירות המוניציפליות הכלליות כי ממילא גם פנקס הבוחרים וגם הכל שווה לכולם.

משה גפני: אני מדבר על מועד הבחירות.

משה גפני: יש תכנית כלכלית.

משה גפני: בסדר, כולנו מקווים, אני לא חושב שיש חבר כנסת אחד שמעוניין שהתכנית הכלכלית הזאת תעבור.

משה גפני: יש כאלה שנאלצים לתמוך בה, ואנחנו לא יודעים מה יהיה, אילו חלקים יוצאו ממנה ואילו לא, האם כן יידחו הבחירות המוניציפליות או לא יידחו.

יורי שטרן: תרשה לי להעיר לך משהו.

יורי שטרן: אין חבר כנסת שלא מעוניין שרוב התכנית הזאת תעבור כי אחרת המדינה תהיה בפשיטת רגל.

משה גפני: את זה אני יודע, אבל כל אחד מעוניין שהסעיף שלו יעבור.

משה גפני: לכולנו, גם לך וגם לי יש הצעות שונות.

יורי שטרן: לי יש הסתייגויות, ואני מניח שההסתייגויות שלי וההסתייגויות שלך במקרים מסוימים שונות, אך הן יחסית מינוריות כשאנחנו לוקחים את המאסה הגדולה של הקיצוצים.

משה גפני: הנושא הוא לא התכנית הכלכלית אבל אני אומר שצריך לעשות את ההתאמה בין הרשויות השונות.

משה גפני: עם כל הכבוד, זה לא בחירות בקריית-אונו ששם ראש העיר התפטר.

משה גפני: כאן מדובר על משהו שהוא רחב למדי בקנה מידה לאומי.

משה גפני: הייתי מציע שאנחנו נקבע בחוק את המועד של הבחירות המוניציפליות הכלליות.

משה גפני: בסך הכל אני מקבל את הדיעה של חברי הכנסת הרצוג ופינס-פז לגבי הנושא של המימון.

משה גפני: לגבי הדברים האחרים, אם לא תתקבל דעתי והבחירות יתקיימו באותו מועד שקבע שר הפנים אז שאר הדברים הם באמת ראויים.

משה גפני: בנושא מימון מפלגות, מה שאמרו חבר הכנסת הרצוג וחבר הכנסת פינס-פז הוא נכון, שיש בעיה של פגיעה ממשית בדמוקרטיה בגלל שאנשים כבר מתמודדים והם בעיצומה של מערכת בחירות.

יורי שטרן: מי מתמודד?

יורי שטרן: תגיד לי.

יורי שטרן: מי חוץ מניר ברקת מתמודד?

מאיר פרוש: ירושלים מלאה מתמודדים.

מאיר פרוש: אם האוטובוסים הם ההוכחה והאינדיקציה אז על האוטובוסים יש שלטים של יוסי טלגן, ניר ברקת ויגאל עמדי.

מאיר פרוש: יש הרבה מועמדים בירושלים.

יורי שטרן: מר ניר ברקת התחיל את המירוץ שלו כבר באוקטובר בכלל.

משה גפני: אדוני היושב-ראש, אני חושב שזה יהיה מעשה חסר תקדים אם בעיצומה של מערכת בחירות ייעשה קיצוץ כזה.

יורי שטרן: מערכת הבחירות היא לא בעיצומה, עם כל הכבוד.

יורי שטרן: יש התחלות, את זה אני מקבל.

משה גפני: אני מציע שקודם כל נדון על שינוי מועד הבחירות, שמועד הבחירות יהיה יחד עם הבחירות הכלליות המוניציפליות, ואז גם נושא המימון יחול על כלל הבחירות המוניציפליות.

אהוד שיל"ת: את מועד הבחירות קבע השר.

אהוד שיל"ת: החוק רשאי לשנות את זה.

אהוד שיל"ת: המחוקק יכול לעשות מה שהוא רוצה.

דלית דרור: אני רוצה להעיר שהחוק לא מדבר על מועד הבחירות אבל המועדים שקבועים בו גזורים מתוך ההנחה שהבחירות הן ב-3 ביוני.

דלית דרור: אם תשנו את זה אז תהיה לכך השלכה על כל מיני דברים: הפנקס יכול להיות פתוח יותר זמן, הזמן לעררים יכול להיות ארוך יותר.

משה גפני: אם זה בא יחד עם הבחירות הכלליות אז אין בעיה בכלל.

דוד אזולאי: אדוני היושב-ראש, אם הבחירות ידחו למועד הכללי של הבחירות המוניציפליות אז בכל מקרה צפוי קיצוץ.

דוד אזולאי: למה לעשות כרגע קיצוץ נוסף רק לירושלים, חיפה ואור-עקיבא?

דוד אזולאי: אני מציע שנושא הקיצוץ בתקציב יידחה.

דוד אזולאי: אנחנו כבר רואים את המתמודדים מסתובבים בשטח ואם אנחנו נאשר את הסעיף אנחנו כאילו מראש אומרים לאנשים האלה או שלא יתמודדו, או שיכנסו אחר-כך לגרעונות.

דוד אזולאי: אני תומך בהצעה של אנשי מפלגת העבודה, לקצץ את המימון ב-10% בלבד.

יורי שטרן: אני מייצג רשימה שסיימה את הבחירות האלה בגרעון לכן אני לא בצד המתעשרים החדשים שיש להם המון כסף אלא בצד של אותן המפלגות שנמצאות במצוקה.

יורי שטרן: יחד עם זה, אי אפשר היום לעשות צעד שגורם להוצאה ציבורית.

יורי שטרן: לאור כל הגזרות שיוטלו, בגרסה כזאת או אחרת, וכל אחד מכם אם היה בשלטון היה הולך על גזירות דומות – מורידים משכורות ומורידים הוצאות לחינוך והקצבות לבתי-ספר וקצבות לישיבות ולאוניברסיטאות וכדומה – אנחנו לא יכולים היום כחברי כנסת שלא לתמוך בקיצוץ.

רומן ברונפמן: לכן אנחנו מציעים קיצוץ של 10%.

יורי שטרן: אי אפשר לצאת מפה מבלי לפגוע בתקציבים הנדיבים יחסית שיש למערכות האלה, כאשר שני דברים מפצים אותנו, במידה חלקית לפחות.

יורי שטרן: דבר אחד, זאת מערכה קצרה לעומת מערכת הבחירות הרגילה כי זה בא בכל זאת באופן פתאומי.

יורי שטרן: דבר שני, היות ונוספים בני 17-18 לאוכלוסיית הבוחרים אזי יש פיצוי באחוזים מסוימים.

דוד אזולאי: מאיפה אתה יודע?

דוד אזולאי: אתה יודע כמה מצביעים יתווספו?

דוד אזולאי: אתה יודע כמה בני 17-18 יכנסו עכשיו לפנקס הבוחרים?

דוד אזולאי: אף אחד לא יודע.

דוד אזולאי: אתה לא יכול לחשב את זה.

יורי שטרן: אפשר לחשב את זה.

יורי שטרן: נכון שאני לא יכול לחשב את זה כעת.

יורי שטרן: אין ספק שזה פיצוי של כמה אחוזים, אולי 2% או 3%.

יורי שטרן: בצורה גסה, אם אתה לוקח את כל אוכלוסיית הבוחרים, שרובה בין הגילאים 18-68 פחות או יותר, כי מבוגרים יותר זה אוכלוסייה יותר קטנה, אז יש מצביעים מ-50 שנתונים, וכל שנה זה 2% מהאוכלוסייה.

יורי שטרן: אם אתה מוסיף עוד שנה, ניתן לומר בצורה גסה שהוספת עוד 2% למנת התקצוב שיש לך.

יורי שטרן: זה לא עניין של אופוזיציה וקואליציה.

יורי שטרן: אני, מבחינת המצוקה התקציבית של מפלגתי, בצד שלכם.

משה גפני: אבל הקדמת הבחירות גם עולה כסף.

משה גפני: הרי אם יאחדו את הבחירות יחסכו כסף.

משה גפני: או שאתה מדבר על קיצוץ או שאתה לא מדבר על קיצוץ.

משה גפני: תעשה בחירות בזמן.

משה גפני: אי אפשר להחזיק את המקל משני קצותיו.

יורי שטרן: לא הוחלט ככה בשל סיבות רבות מאוד.

יורי שטרן: אני לא יודע אם זה היה חוסך.

יורי שטרן: ההחלטה לגבי מועד הבחירות היתה מקובלת גם על מפלגות האופוזיציה.

יורי שטרן: אני לא מעיר הערה לגבי ההחלטה הזאת.

יורי שטרן: אני אומר, אני לא הייתי מרוצה ממנה.

יורי שטרן: כעת זה הוכרז.

יורי שטרן: אני לא מעלה להצבעה את שינוי תאריכי הבחירות, זאת הצבעה אחרת.

יורי שטרן: אם אתם תביאו את זה כהסתייגות לחוק, זה יעלה במליאה מן הסתם.

יצחק הרצוג: חבר הכנסת פינס-פז העיר בעניין מזכירי ועדות קלפי.

יצחק הרצוג: זה נושא טכני לחלוטין שאולי אתה רוצה שיובהר סוף-סוף.

יורי שטרן: מאה אחוז.

יורי שטרן: לכן, תורידו עכשיו את המסיכות התיאטרליות שלנו.

יורי שטרן: היום אחד באופוזיציה, מחר הוא בקואליציה.

משה גפני: לא, ממש לא.

משה גפני: אבל אל תדבר על המצב הכלכלי בגלל שהחלטת הממשלה כאן משמעה החלטה לבזבז כסף.

יורי שטרן: ההחלטה הזאת נתקבלה בלחצים לא רק של הממשלה ושל מפלגות הקואליציה.

יורי שטרן: היא התקבלה.

משה גפני: אנחנו פרלמנט, תפקידנו לפקח על הממשלה.

משה גפני: הממשלה מבזבזת כסף.

רומן ברונפמן: זה תפיסה חדשה, אגב.

אלי אפללו: תפיסה מאוד חדשה אצל כבוד הרב.

אלי אפללו: אני נהנה לשמוע את זה ממך.

אלי אפללו: עד עכשיו למדתי ממכם איך לבזבז כסף.

אלי אפללו: זה תלוי באיזה צד של השולחן אתה יושב.

יורי שטרן: אני חייב להגיד שכנראה אחרית הימים באמת מתקרבת כי אגודת ישראל ---

מאיר פרוש: אגודת ישראל חושבת אחרת.

מאיר פרוש: אתה מתייחס ל"דגל התורה".

יורי שטרן: כי ש"ס, דגל התורה ומרצ משדרות באותו גל.

יורי שטרן: אנחנו מתקרבים איכשהו לקץ הימים.

יורי שטרן: חבר הכנסת משה גפני, אני לא שמעתי ממך, וגם לא ממפלגתך או משום חבר כנסת או ראש סיעה או איזה גורם אחר בשבועות שעברו מאז ההחלטה שאתם מעירים, שאתם מעלים את זה על סדר היום, שאתם מנסים לשנות.

יורי שטרן: עכשיו שבאמת התחיל כבר המירוץ – אולי הוא בתחילתו אבל הוא כבר התחיל – עכשיו אני לא מסכים שאנחנו נתערב פה ונשנה.

יורי שטרן: הייתי מאוד שמח אם היינו יוצאים למאבק המשותף לפני שבועיים, אחרי שהתקבלה ההחלטה על מועד הבחירות.

יורי שטרן: לא יצאנו, ולא יצאת למאבק ולכן חבל על הזמן כעת.

יורי שטרן: במצב הנתון אסור לנו לצאת פה עם אותו מימון מבלי לקצץ אותו.

יורי שטרן: ההצעה שלי היא ללכת על הקיצוץ.

יורי שטרן: אני מוכן להנמיך אותו מ-25% ל-20%.

יורי שטרן: ניקח בחשבון שיש פיצויים נוספים, שזה מערכת בחירות קצרה יותר ותוספת של כ-2% לאוכלוסיית המצביעים.

יורי שטרן: בפועל זה כמו 50% של יחידת מימון בתוספת האוכלוסין.

יצחק הרצוג: היות ובצד נערכת התייעצות, אולי בינתיים אפשר לפתוח חלון ולדבר רק על העניין הטכני?

יורי שטרן: לפני כן ניגע בנקודות האחרות של הצעת החוק, למשל במה שנוגע להצבעת החיילים.

יורי שטרן: בואו נתקדם באופן מסודר.

רומן ברונפמן: אין על כך שום מחלוקת.

יורי שטרן: גברת מרים פרנקל-שור, האם יש דברים לא פתורים בנושא הצבעת החיילים?

מרים פרנקל-שור: באופן עקרוני מה שהוסבר כאן על-ידי המפקח הארצי על הבחירות הוא שתהיה אפשרות לחייל שנמצא בחופשה להצביע.

מרים פרנקל-שור: זה עדיין לא אומר שתתממש זכותו של כל חייל להצביע.

מרים פרנקל-שור: זאת אומרת שאם חייל נמצא כרגע בתעסוקה מבצעית במקום מסוים הוא לא יוכל להצביע.

מרים פרנקל-שור: לפי מיטב הבנתי זה עדיין לא מבטיח שכל חייל יוכל לממש את זכותו להצביע.

יורי שטרן: יום הבחירות ברשויות המקומיות הוא יום שבתון?

אהוד שיל"ת: לא.

יורי שטרן: אז גם חייל נמצא באותה סירה.

מרים פרנקל-שור: זה הערה לגבי מערכת הביטחון, ויתקן אותי קצין הבחירות.

מרים פרנקל-שור: האם יש איזה התארגנות של מערכת הביטחון לאפשר לחיילים שברשויות המקומיות שלהם מתקיימות בחירות להצביע במשך הימים שהקלפיות פתוחות?

דוד אזולאי: חיילים שלא נמצאים בחופשה, מתי הם יוכלו להצביע, והיכן?

איתי וייצמן: הפתרון שבא לידי ביטוי בהצעת החוק יושלם על-ידי מהלך מקביל שיתבצע בצבא.

איתי וייצמן: מהמטה הכללי תינתן הנחיה למפקדים להשתדל לעשות את המרב כדי שהחיילים תושבי אותן רשויות מקומיות ישוחררו באותו פרק זמן של 4 ימים, שהוא פרק זמן שמאפשר גמישות מסוימת.

מרים פרנקל-שור: זה בהחלט הוראה משלימה.

דוד אזולאי: אתה מונע מחלק מהחיילים להצביע.

איתי וייצמן: תהיה הנחיה למפקדים לאפשר לחיילים לצאת, לעשות את המרב.

דוד אזולאי: אם תהיה שעת חרום אז למעשה אתה מונע מהם את הזכות להצביע.

יורי שטרן: האם לחברי הכנסת יש איזה הצעה אחרת בעניין הזה?

יורי שטרן: אני בור בנהלים האלה, בחוקים של הבחירות המוניציפליות.

יורי שטרן: אני מבין שהשוטרים שגרים במקום יצביעו.

אהוד שיל"ת: מי שלא גר במקום אין לו ממילא אינטרס להצביע.

יורי שטרן: אם הוא שוטר מג"ב שנמצא בתעסוקה מבצעית אי-שם, הוא בעצם כמו חייל.

יורי שטרן: האם הקלפיות האלה אינן פתוחות עבורו?

יורי שטרן: הן פתוחות רק לחיילי צה"ל?

אהוד שיל"ת: הקלפיות פתוחות לחיילי צה"ל.

אהוד שיל"ת: אפשר לכתוב שזה יהיה גם מג"ב.

אלי בן-מנחם: לכוחות הביטחון.

אהוד שיל"ת: "כוחות הביטחון" זה רחב מדי.

אהוד שיל"ת: אני לא יודע מה זה.

אהוד שיל"ת: שוטר ירושלמי שמוצב ביום הבחירות בחיפה לא יכול להיכנס לעיריית חיפה ולהצביע.

אהוד שיל"ת: אם הוא נמצא בירושלים אז הוא כבר יכול להצביע בקלפי האזרחית שלו.

רוני קציר: שירות מג"ב הוא שירות מכוח חוק שירות ביטחון.

1028: אדוני היושב-ראש, מה בדיוק הבעיה עם השוטרים?

1028: לא הבנתי.

1028: איפה הם יצביעו?

יורי שטרן: לחיילים פותחים קלפיות מיוחדות 5 ימים לפני הבחירות, כולל ביום שישי ובמוצאי שבת.

יורי שטרן: זאת אומרת, לחיילים יש הרבה מאוד הזדמנויות להספיק להצביע.

1028: בגלל מצב החירום תחבר לזה את מג"ב.

יורי שטרן: בזה אנחנו עוסקים כעת.

יורי שטרן: השאלה היא האם מג"ב זה האוכלוסיה היחידה שאנחנו חייבים לקחת אותה בחשבון כשמדברים על המשטרה או שיש עוד יחידות כאלה שנמצאות בעצם במצב של חיילוּת.

יורי שטרן: דבר שני, האם אנחנו צריכים לציין את זה במפורש בחוק או שמספיק שזה לפי חוק שירות ביטחון?

רוני קציר: נאמר פה בהצעת החוק "חייל בשירות סדיר או בשירות מילואים לפי חוק שירות ביטחון".

רוני קציר: זה כולל את השירות במג"ב.

רוני קציר: השירות במג"ב הוא שירות מכוח חוק שירות ביטחון.

1028: איש מג"ב הוא גם שוטר וגם חייל.

יורי שטרן: אנחנו מוסיפים כאן שוטרים.

יורי שטרן: האם לא שכחנו שום אוכלוסיה?

אהוד שיל"ת: לאסירים אין זכות הצבעה ברשויות המקומיות.

יורי שטרן: אנחנו עוברים להצבעה סעיף-סעיף.

יורי שטרן: לבקשתם של כמה חברי כנסת אני מקדים את הדיון על סעיף המימון.

יורי שטרן: אני מקווה שלא תשאירו אותי לבד אחרי כן.

מרים פרנקל-שור: סעיף 14 להצעת החוק – תיקון חוק הרשויות המקומיות (מימון בחירות) "בחוק הרשויות המקומיות (מימון בחירות), התשנ"ג-1993 – (1) במקום סעיף 3 יבוא: "יחידת חישוב 3.

מרים פרנקל-שור: יחידת החישוב תהיה 45 שקלים חדשים לכל בעל זכות לבחור."; (2) סעיף 4 לא יחול.

מרים פרנקל-שור: "

גדעון סער: האם מה שאנחנו קובעים עכשיו תופס רק לגבי הבחירות בישובים האלה או לגבי כלל הארץ?

אהוד שיל"ת: רק לגבי הישובים האלה.

יורי שטרן: אני הצעתי קיצוץ של 20%.

יורי שטרן: 60 שקלים פחות 20% זה 48 שקלים עבור כל בעל זכות לבחור.

משה גפני: אדוני היושב-ראש, אני מבקש שנדון בסעיף 1 על מועד הבחירות.

יורי שטרן: אני הקדמתי את הדיון על סעיף המימון כי רוב האנשים פה מחכים בקוצר-רוח להצבעה הזאת.

משה גפני: אי אפשר לעשות דבר כזה.

משה גפני: רק דקה, עם כל הכבוד, לי יש זמן.

משה גפני: למי שאין זמן, שיילך.

משה גפני: גברתי היועצת המשפטית של הוועדה, מדובר על חוק.

משה גפני: זכור לי מימי שירותי כאן בוועדה שאת מקפידה מאוד על הנושא של חקיקה.

משה גפני: אי אפשר להצביע על סעיף של מימון לפני שדנים על הסעיפים הקודמים.

משה גפני: אני מבקש לשאול על דעתך המשפטית.

משה גפני: עו"ד פרנקל-שור מקפידה מאוד בעניין הזה.

יורי שטרן: אני למדתי ממך, חבר הכנסת גפני, לעשות את העבודה של יושב-ראש הוועדה בהתייעצות מתמדת עם היועצת המשפטית.

יורי שטרן: לכן הקדמתי ושאלתי את היועצת המשפטית וקיבלתי תשובה חיובית.

מרים פרנקל-שור: בהמשך להערתו של יושב-ראש ועדת הפנים ואיכות הסביבה הקודם, תשובתי היא זו: במידה ויש הסכמה לדון על סעיף 14 לפני שיש החלטה לדון ולהצביע על הסעיפים האחרים – ניתן להקדים את ההצבעה.

משה גפני: אבל אני לא מסכים.

מרים פרנקל-שור: מכיוון שהובעה כאן הסתייגות, וכנראה חבר הכנסת גפני טוען שהחלטה בוועדה לגבי הסעיפים האחרים תשפיע על הצבעתו לגבי סעיף 14, לפיכך מן הראוי לדון בסעיפים האלה.

יורי שטרן: בהנהלת האופוזיציה כבר יבואו חשבון איתך.

יורי שטרן: אנחנו נאלצים לעבור על הסעיפים על-פי הסדר.

גדעון סער: אדוני היושב-ראש, אתה יכול להודיע מתי יהיו הצבעות?

גדעון סער: הרי הכינוס הזה הוא כינוס שלא מן המניין.

גדעון סער: תודיע לחברי הכנסת איפה אנחנו עומדים.

גדעון סער: לא ניתן להם להתיש פה את כל חברי הכנסת.

דוד אזולאי: עם כל הכבוד לך, חבר הכנסת גדעון סער, אתה לא תכתיב סדרים חדשים בוועדת הפנים ואיכות הסביבה.

גדעון סער: הדיון הזה נקבע שלא מן המניין.

דוד אזולאי: יש יושב-ראש.

דוד אזולאי: זכותו לקבוע את סדר היום.

דוד אזולאי: הוא קבע את סדר היום ומכיוון שכך, אנחנו פה.

יורי שטרן: היות וזה דיון בהצעת חוק, אני לא יכול לקבוע זמן אחיד להצבעות כי זה הולך לפי הדיון בסעיפים.

יורי שטרן: אני מניח שתוך 15-20 דקות נגיע לסעיף הרלוונטי.

דוד אזולאי: סליחה, זה לא רבע שעה ולא 20 דקות.

דוד אזולאי: אנחנו נקיים דיון.

יורי שטרן: עכשיו אתם סתם מבזבזים את הזמן.

יורי שטרן: יש כעת אירוע לציון שישים שנות הצלת יהודי בולגריה וכולנו מוזמנים להופיע שם, ואנחנו יושבים פה.

דוד אזולאי: סליחה, אתה קבעת את הדיון.

יורי שטרן: נתחיל בקריאת סעיפי הצעת החוק.

מרים פרנקל-שור: הצעת חוק הרשויות המקומיות (בחירות ברשויות מקומיות מסוימות) (הוראת שעה), התשס"ג-2003 סעיף 1 להצעת החוק – הוראת שעה "חוק הרשויות המקומיות (בחירות), התשכ"ה-1965 (להלן – החוק העיקרי), חוק הרשויות המקומיות (בחירת ראש הרשות וסגניו וכהונתם), התשל"ה-1975, וחוק הרשויות המקומיות (מימון בחירות), התשנ"ג-1993, יחולו על הבחירות לרשות מקומית ולראש הרשות (להלן – הבחירות) שיתקיימו ביום ג' בסיון התשס"ג (3 ביוני 2003) (להלן – יום הבחירות), בשינויים האמורים בחוק זה.

מרים פרנקל-שור: "

משה גפני: לגבי סעיף 1 יש לי הערה.

ענבל גבריאלי: אדוני היושב-ראש, אתה מתכוון לתת לאופוזיציה להמשיך להתיש אותנו?

יורי שטרן: אפילו אם הייתי רוצה לא לתת, אין לי זכות כזאת ובוודאי אני לא אעשה את זה כנגד חבר הכנסת משה גפני.

ענבל גבריאלי: חלילה וחס, לא באופן אישי.

רוני בריזון: זה מה שנקרא "גפני באסטר".

משה גפני: בעקבות המצב הכלכלי הקשה, הפיצול הזה של הבחירות בשלוש רשויות מקומיות יכול לעלות כסף מיותר.

משה גפני: אין סיבה מיוחדת לקיים את הבחירות ביום ג' סיוון תשס"ג, 3 ביוני 2003, כפי שהערתי קודם.

יורי שטרן: אתה מציע הסתייגות לחוק?

משה גפני: אני מבקש שתאזין לי, אדוני.

יורי שטרן: אתה כבר דיברת על זה.

יורי שטרן: אמרת קודם שאתה רוצה שהבחירות האלה תתקיימנה במועד הבחירות הכלליות לרשויות המקומיות.

משה גפני: אני סבור, אדוני היושב-ראש, שצריך לקיים את הבחירות ברשויות האלה ביום הבחירות המוניציפליות הכלליות.

משה גפני: אני יכול להגיד לך רק בהומור את מה שאמרתי קודם לחבר הכנסת הרב פרוש, שיש בזה גם תעמולת בחירות בגלל שמופיע פה שלוש פעמים גימ"ל (גם 3 ביוני, גם ג' סיוון וגם יום שלישי).

רוני בריזון: שילוש זה לא בדיוק משהו שאתה צריך להתגאות בו.

משה גפני: לא לזה התכוונתי.

משה גפני: על כל פנים, אני מציע לקיים את הבחירות במועד הבחירות המוניציפליות הכלליות, בשל המצב הכלכלי הקשה, כי אחרת זה עלול לעלות כסף.

יורי שטרן: אני מציע לך לרשום את זה כהסתייגות.

מרים פרנקל-שור: סעיף 2 להצעת החוק – הוספת סעיף 10א "אחרי סעיף 10 לחוק העיקרי יבוא: "אזורי קלפי 10א.

מרים פרנקל-שור: תחומי אזורי הקלפי ייקבעו בידי שר הפנים ויחולו לענין זה סעיפים 9 עד 11 לחוק הבחירות לכנסת [נוסח משולב], התשכ"ט-1969 (להלן – חוק הבחירות לכנסת), בשינויים המחויבים ובשינוי זה: בסעיף 11 לחוק הבחירות לכנסת, במקום "הועדה המרכזית על פי הצעת שר הפנים" יבוא "השר".

מרים פרנקל-שור: " סעיף 3 להצעת החוק – החלפת סעיפים 11 עד 23ז "במקום סעיפים 11 עד 23ז לחוק העיקרי יבוא: 11.

מרים פרנקל-שור: לכל רשות מקומית שבה יתקיימו בחירות ביום הבחירות יוכן פנקס בוחרים (להלן – פנקס מיוחד התשס"ג) שיכלול כל אדם שיום הולדתו ה-17 חל לא יאוחר מיום הבחירות והיה רשום, הוא ומענו, במרשם האוכלוסין, כתושב של אותה רשות מקומית ביום א' בניסן התשס"ג (3 באפריל 2003); בפרק זה, "מען" – לרבות ציון במרשם האוכלוסין של יישוב בלבד.

מרים פרנקל-שור: 12.

מרים פרנקל-שור: פנקס מיוחד התשס"ג יהיה פתוח לעיון הציבור, במשרדה הראשי של הרשות המקומית, מיום ח' בניסן התשס"ג (10 באפריל 2003) עד יום י"ב בניסן התשס"ג (14 באפריל 2003).

מרים פרנקל-שור: "

דוד אזולאי: מר אהוד שיל"ת, האם הפנקס החדש יהיה ערוך ומוכן מבחינת

דוד אזולאי: כם לתאריך הזה, כולל בני ה-17?

יחזקאל לביא: זה תאריך לחיצת הכפתור.

אהוד שיל"ת: כן.

אהוד שיל"ת: זה התאריך שבו יישלף הפנקס והוא יוצג לעיון עד 14.4.

אהוד שיל"ת: אפשר יהיה לעיין בפנקס בין 10-14 באפריל.

דוד אזולאי: זה הזמן שהחוק מקצה, שבועיים?

אהוד שיל"ת: בדרך כלל מקצים להצגת הפנקס 10 ימים ופה נתנו 4 ימים.

דלית דרור: בעצם זה 5 ימים, מ-10.4-14.4.

דוד אזולאי: למה לא לתת גם פה יותר זמן?

אהוד שיל"ת: אי אפשר יותר.

אהוד שיל"ת: עד שמכינים את פנקס הבוחרים להצגה זה לוקח זמן, מרגע ששולפים אותו ועד שמדפיסים.

דוד אזולאי: אתה נותן 3-4 ימים.

דוד אזולאי: זה בדיוק נופל בפסח.

דלית דרור: זה לפני פסח.

דוד אזולאי: אני חושב שבכל זאת היה כדאי להוסיף גם את 7 הימים של חג הפסח כדי לאפשר לאנשים לעיין בפנקס הבוחרים, במיוחד כשמדובר בגילאי 17 שזאת פעם ראשונה שהם משתתפים בבחירות לרשויות המקומיות.

יורי שטרן: אני מסכים עם חבר הכנסת אזולאי.

יורי שטרן: הייתי מבקש ממשרד הפנים אפילו לפתוח את הלשכות שלו בחול המועד פסח.

יורי שטרן: זה מצריך מצבת כוח-אדם מצומצמת מאוד, של אולי איש אחד בעיר.

דוד אזולאי: אם תיתן רק 4 ימים, אתה בעצם אומר מראש לאותם גילאי 17 לא להצביע, אתה לא מאפשר לאותם מצביעים חדשים להצביע.

דלית דרור: הם רשומים במרשם האוכלוסין.

דלית דרור: העיון מיועד רק למקרה שיש טעות בפנקס הבוחרים.

דוד אזולאי: זה פעם ראשונה שגילאי 17 הולכים להצביע.

דוד אזולאי: הם יקבלו הודעה לבוחר אך את יודעת שלא כולם רואים את ההודעה לבוחר.

דוד אזולאי: כולם עוסקים בענייניהם ויתכן שהם בדיוק יצאו ל-3-4 ימי חופשה.

דוד אזולאי: לכן אני מציע שזה יוצג כמקובל במשך 10 ימים, גם בתוך חול המועד פסח.

דוד אזולאי: מה יקרה?

יחזקאל לביא: חבר הכנסת אזולאי, אפשר אולי להציע שמשרד הפנים יפרסם את זה באמצעי התקשורת בצורה בולטת.

יחזקאל לביא: זה ייתן תשובה.

דוד אזולאי: כך מקובל, זה לא המצאה שלי, זה דבר שהיה קיים כל הזמן.

דוד אזולאי: בסך הכל תיתן גם את שבעה הימים של חול המועד פסח כדי לאפשר לאותם אנשים לבדוק אם הם רשומים או לא.

דוד אזולאי: במקום 4 ימים הפנקס יוצג 10 ימים.

אהוד שיל"ת: הפנקס הרגיל, שמכינים אותו במשך חודשים, מוצג במשך 10 ימים.

אהוד שיל"ת: כל אימת שהכינו פנקס מיוחד, וזה קרה בבחירות לכנסת, זמן הצגה התקצר פלאים.

אהוד שיל"ת: נדמה לי שבבחירות האחרונות לכנסת זמן ההצגה היה 5 או 6 ימים.

דלית דרור: 5 ימים יש לנו גם פה.

דוד אזולאי: להבדיל, בבחירות לכנסת ידענו מזמן שהבחירות יתקיימו אבל פה לא ידענו.

אהוד שיל"ת: גם שם לא ידעת כי הבחירות לכנסת הרי הוקדמו.

אהוד שיל"ת: בכל המקרים שאמרו לי להכין פנקס מיוחד תמיד כל לוח הזמנים התקצר.

אהוד שיל"ת: עד כדי כך שבבחירות המיוחדות לראש הממשלה לא היתה בכלל הצגה.

אהוד שיל"ת: שלפנו את הפנקס ושלושה ימים אחרי זה הוא נכנס לתוקף בלי הצגה כי ביקשו את הבחירות האלה תוך 60 יום ולא היה זמן בכלל להציג אותו.

אהוד שיל"ת: אנחנו נמצאים פה באותו סד של זמן, וגם חג הפסח חל באמצע.

אהוד שיל"ת: כל המערכת לא עובדת בפסח.

דוד אזולאי: אתה יכול להציג את פנקס הבוחרים ברשות הדואר.

אהוד שיל"ת: אני לא יכול להציג אותו ברשות הדואר משום שאז אני אצטרך זמן נוסף מרגע השליפה ועד שאני אכין פנקסים לרשות הדואר.

דוד אזולאי: הלשכות של מנהל האוכלוסין עובדות גם בחול המועד ואפשר לפתוח את הפנקס לעיון הציבור בשעות מסוימות.

יורי שטרן: חבר הכנסת אזולאי היה סגן שר הפנים.

יורי שטרן: הוא מכיר את המערכת ואת היכולות שלה.

יורי שטרן: אני מציע לאמץ את ההצעה שלו.

יורי שטרן: אני מבקש לשאול את משרד הפנים, האם אתם יכולים לבצע את זה?

יחזקאל לביא: אין לנו תקציבים לדברים האלה.

דוד אזולאי: איזה תקציב?

דוד אזולאי: האם במנהל האוכלוסין בירושלים ובחיפה אין לשכות תורניות?

דוד אזולאי: על כמה מדובר?

יחזקאל לביא: חול המועד זה חלק מהחופשה שהעובדים מקבלים.

אהוד שיל"ת: ב-24.4 אני שולף את הפנקס.

אהוד שיל"ת: אני רוצה שתבינו, אנחנו לא יכולים לעמוד בזה, חד וחלק.

אהוד שיל"ת: אני מבקש שתתחשבו בקרדיט האישי שלי.

דוד אזולאי: אבל זה חיוני לגילאי 17 שמצביעים בפעם הראשונה.

אהוד שיל"ת: בכל שנה יש קבוצה של בני 18 שמצביעים פעם ראשונה.

אהוד שיל"ת: אין בזה חידוש.

אהוד שיל"ת: זה קבוצה של אנשים שיקבלו הודעות לבוחר.

יורי שטרן: בכל בחירות יש עולים חדשים רבים מאוד שהולכים לאיבוד כי הם לא מספיקים לרשום מחדש את הכתובת שלהם, ועולים חדשים זה עָם נייד, הם משנים כתובות כי הם חיים בדיור זמני.

יורי שטרן: כאן גם מתווספת אוכלוסייה חדשה של בני 17.

יורי שטרן: כל מי שמגיע לגיל 18 יודע תמיד שמעתה יש לו זכות הצבעה.

יורי שטרן: פה לראשונה מתווספת קבוצה של אנשים שעד לפרסום הדבר הזה לא ידעו שבעצם מגיעה להם הזכות הזאת.

יורי שטרן: לכן זה מצב שונה.

יורי שטרן: אני לא רוצה שזה יתקע לנו את כל המהלך.

יורי שטרן: אני רוצה לשאול, מה אנחנו יכולים לכתוב בסעיף הזה של החוק כדי שאפשר יהיה להגיע למצב שבו אתם פותחים את הלשכה בחול המועד?

אהוד שיל"ת: אני רוצה להסביר.

אהוד שיל"ת: מכיוון שהלשכות סגורות בחול המועד, מערכת המחשוב שלנו עושה את כל השיפוצים והעדכונים והוספת התכניות החדשות בחול המועד.

אהוד שיל"ת: אני לא אוכל לבצע את מה שאתם מבקשים.

דוד אזולאי: זה לא נכון, עם כל הכבוד, אני רוצה להעמיד דברים על דיוקם.

דוד אזולאי: אתה יודע שגם בימי שישי ובימי שבת הלשכות עובדות בכל הארץ בתורנות מסוימת.

דוד אזולאי: אתה יודע שאם צריכים להוציא משהו באופן דחוף יש תמיד פתרון.

דוד אזולאי: אי אפשר להגיד שהמערכת סגורה לגמרי ושאי אפשר לעשות את הדברים האלה, אני לא מקבל את זה.

דוד אזולאי: מדובר פה על 7 ימים של חול המועד פסח שאפשר ---

אהוד שיל"ת: אפשר מה?

אהוד שיל"ת: שאני אציג את הפנקס בלשכות?

אהוד שיל"ת: אין לי זמן להדפיס את הפנקסים האלה.

דוד אזולאי: כדי שאותם אנשים שלא מופיעים בפנקס הבוחרים יוכלו לערער ולממש את זכותם להצביע, זה הכל.

דוד אזולאי: מה הבעיה להציג את הפנקס הזה?

דוד אזולאי: לא מדובר על כל הארץ אלא על ירושלים וחיפה.

דוד אזולאי: אז מה?

דוד אזולאי: אז פותחים לשכה אחת.

אהוד שיל"ת: אני לא יכול להתחייב שאני אוכל לפתוח לשכות.

גדעון סער: העמדה המקצועית של המערכת היא שאין זמן.

גדעון סער: בא אדם ואומר שאין זמן.

גדעון סער: למה לא לאמץ את העמדה המקצועית שלו?

קריאה: חבר הכנסת אזולאי היה סגן שר הפנים.

אהוד שיל"ת: הוא התעסק במחשוב?

אהוד שיל"ת: הוא יודע מה עושים במחשוב?

דלית דרור: אולי מר אהוד שיל"ת יסביר את ההשתלשלות, איך הוא מטפל, את ההוראה שהוא נותן למחשב, למה הוא צריך לעשות את זה דווקא ביום חמישי ולא ביום ראשון.

דלית דרור: יש סיבות לתאריכים האלה.

יורי שטרן: היום האחרון של פסח הוא 23.4, אם אני לא טועה.

יורי שטרן: אם אתם סוגרים את ההרשמה הזאת ב-14.4 אז יש לך יום עבודה אחד בקושי לפני החג, ב-15.4.

יורי שטרן: ממילא אתה ממשיך רק לאחר החג.

יורי שטרן: אני מבקש לקבוע שיום סגירת הרשימה הוא 24.4.

אהוד שיל"ת: אני לא יכול.

אהוד שיל"ת: ב-24.4 אני צריך לשלוף את הפנקס החדש.

אהוד שיל"ת: תאמין לי שאם הייתי יכול הייתי נענה לבקשתכם.

אהוד שיל"ת: אני לא יכול.

יחזקאל לביא: אדוני היושב-ראש, זה יוצא יום שישי.

יורי שטרן: אם כך, הצעתי נופלת.

דלית דרור: חייבים להבהיר שזה צריך להיות ביום חמישי בשבוע, אחרת זה משתק את עבודת לשכת מרשם האוכלוסין.

דוד אזולאי: בחול המועד מדובר בסך הכל על 2-3 ימים.

יצחק הרצוג: אבל המדינה לא עובדת בחול המועד.

יורי שטרן: אני מציע שאנחנו נאשר את הסעיף הזה כפי שהוא.

יורי שטרן: חבר הכנסת אזולאי, אני מבקש ממך להגיש את זה כהסתייגות.

דוד אזולאי: אני בכל מקרה אגיש הסתייגות.

יורי שטרן: יש לנו כמה שעות היום לבדוק מול המערכת המקצועית האם ניתן למצוא הסדר, כי רק מחר זה יעלה להצבעה.

יורי שטרן: אם נגיע לפתרון טכני אז נצביע בהסכמת כולם בעד ההסתייגות שלך.

יחזקאל לביא: בכל מקרה אני מציע, אדוני, שתקבלו את הדיעה שלי לגבי הנושא של הפרסום.

יחזקאל לביא: משרד הפנים מתחייב לעשות פרסום מתאים בתקשורת.

אהוד שיל"ת: אל תתחייב כי אין לך תקציב.

יחזקאל לביא: על-פי מה שיהיה לי.

יורי שטרן: בעקבות הישיבה הזאת הוועדה תפנה לשר הפנים בשתי בקשות: אחת, לבדוק באופן מיידי את האפשרות להאריך את תקופת הרישום.

יורי שטרן: שתיים, לתת "מכה פרסומית" נוספת בשביל לפרסם את זה ברבים, ולא רק בעברית אלא גם בשפות אחרות.

גדעון סער: אם אתה מדבר על פנייה לשר הפנים, אני לא מתנגד לכך, אדוני היושב-ראש.

גדעון סער: אבל אומרים לך עכשיו שאין אפשרות.

מרים פרנקל-שור: זה מעבר לכך.

מרים פרנקל-שור: כל תאריך לפני קיום בחירות משפיע על התאריך הבא.

מרים פרנקל-שור: ברגע שמחליטים להאריך את תקופת הרישום, בכך דוחים את יום הגשת הרשימות ואת יום הגשת העררים.

מרים פרנקל-שור: יש כאן תגובת דומינו.

מרים פרנקל-שור: אז אנחנו נצטרך כוועדה להזיז את כל המועדים, על-פי הקבוע בחוק הראשי.

יצחק הרצוג: גברת דלית דרור אומרת שהמחשב שלה לא יכול לעמוד בזה.

יצחק הרצוג: בואו נכבד את הבקשה שלה.

יורי שטרן: לכן אני אומר, אנחנו מאשרים את הסעיף.

דוד אזולאי: אבל הפעם יש שינוי שלא היה בכל הפעמים הקודמות בהוספת גילאי ה-17 לפנקס הבוחרים.

אהוד שיל"ת: אז תשנה גם את המועד של הגשת הרשימות?

דוד אזולאי: מצידי, למה לא?

דוד אזולאי: אז תדחה את הבחירות לעוד שבוע ימים.

יורי שטרן: אני מעלה להצבעה את הסעיף הזה כלשונו.

יורי שטרן: אם אנחנו נצליח לשנות משהו עד שהחוק יעלה להצבעה במליאה, אז נשנה.

מרים פרנקל-שור: אני רוצה להבהיר שאם תתקבל הסתייגות כזאת במליאה, הצעת החוק הזאת לא תוכל לעבור מכיוון שאנחנו נחויב למשוך את הצעת החוק ולעשות את כל התיקונים הנדרשים.

גדעון סער: אדוני היושב-ראש, אני מבקש ממך לעמוד בכללים שקבעת לפני 30 דקות.

דוד אזולאי: מה, אתה מנהל העבודה שלו, אתה אומר לו איך לנהל את הישיבה?

מרים פרנקל-שור: "13.

מרים פרנקל-שור: (א) נוכח אדם כי אינו רשום בפנקס מיוחד התשס"ג, כי פרט מהפרטים המתייחסים אליו נרשם באופן לא נכון, או כי הוא או אדם אחר רשום בפנקס שלא כדין, רשאי הוא להגיש לשר בקשה מנומקת בכתב להכללתו בפנקס הבוחרים או לתיקון הרישום, לפי הענין, לא יאוחר מיום י"ב בניסן התשס"ג (14 באפריל 2003).

מרים פרנקל-שור: (ג) לבקשה לפי הוראות סעיף קטן (א) לגבי אדם אחר יצורפו ראיות ואם נסבה הבקשה על מענו – ראיות על מענו; העתק הבקשה והראיות יישלחו לאדם שעליו נסבה הבקשה במסירה אישית, לפי המען הרשום במרשם האוכלוסין והמען המפורט בבקשה; העתק אישור המסירה יצורף לבקשה.

מרים פרנקל-שור: (ד) השר יתקין תקנות לביצוע סעיף זה לרבות קביעת סדרי הגשת בקשות.

מרים פרנקל-שור: 15.

מרים פרנקל-שור: השר יכריע בבקשות לפי סעיף 13 ויודיע את החלטתו בכתב למבקש, וכן לאדם שלגביו נסבה הבקשה, לפי הענין, לא יאוחר מיום כ"ב בניסן התשס"ג (24 באפריל 2003).

מרים פרנקל-שור: 16.

מרים פרנקל-שור: השר יתקן וישלים פרטים במרשם האוכלוסין או בפנקס מיוחד התשס"ג, לפי הענין, בהתאם להודעת לפי סעיף 14 ולהחלטותיו לפי סעיף 15, לא יאוחר מיום כ"ב בניסן התשס"ג (24 אפריל 2003).

מרים פרנקל-שור: "

דוד אזולאי: מר אהוד שיל"ת, אתה רואה שבכל זאת לשר יש אפשרות לתקן עד 24 באפריל.

דוד אזולאי: מר אהוד שיל"ת טוען שאחרי התאריך הזה הספר נעול ואי אפשר לשנות.

דוד אזולאי: לשר כן יש אפשרות לתקן ולהשלים פרטים במרשם או בפנקס המיוחד.

מאיר פרוש: זה תיקון בבודדת, בדברים בודדים ולא בכמויות.

דוד אזולאי: גם פה לא יהיו הרבה אנשים שיפנו בבקשה לתקן את הפנקס.

מרים פרנקל-שור: "17.

מרים פרנקל-שור: פנקס מיוחד התשס"ג כפי שתוקן והושלם לפי סעיף 16 ייכנס לתוקפו ביום כ"ה בניסן התשס"ג (27 באפריל 2003).

מרים פרנקל-שור: 18.

מרים פרנקל-שור: אין להכניס שינוי בפנקס מיוחד התשס"ג לאחר שנכנס לתוקף, אלא לפי החלטת יושב ראש ועדת הבחירות המרכזית בהתאם לסעיף 55א לחוק הבחירות לכנסת.

מרים פרנקל-שור: 19.

מרים פרנקל-שור: זכאי להצביע ביום הבחירות מי שרשום בפנקס מיוחד התשס"ג.

מרים פרנקל-שור: 20.

מרים פרנקל-שור: (א) לשם הכנת פנקס מיוחד התשס"ג תוכן לכל אזור קלפי רשימת בוחרים שתכלול כל אדם שמענו רשום במרשם האוכלוסין בתחומי אזור הקלפי, והעומד בשאר התנאים הקבועים בחוק זה לצורך הרישום בפנקס מיוחד התשס"ג.

מרים פרנקל-שור: (ב) רשימת בוחרים תפרט את שם המשפחה של כל בוחר, שמו הפרטי, שם אביו או אמו, מענו ומספר זהותו במרשם האוכלוסין; באין לבוחר שם משפחה, יפורט גם שם אבי אביו, והכל לפי הרשום במרשם האוכלוסין ביום י"ב בניסן התשס"ג (14 באפריל 2003).

מרים פרנקל-שור: (ג) ברשימת בוחרים יהיו שמות הבוחרים ערוכים זה מתחת לזה לפי סדר האלף בית של שמות המשפחה ומסומנים במספרים סידוריים; שמות בוחרים שאין להם שם משפחה יהיו ערוכים לפי סדר האלף בית של שמם הפרטי.

יורי שטרן: נצביע על סעיפים 1-3.

דוד אזולאי: אדוני היושב-ראש, אני מציע שאת סעיף 3(11) תעמיד להצבעה בנפרד, לגבי הנושא של הצגת הפנקס לעיון הציבור במשך עשרה ימים.

דלית דרור: כמו שאמרה קודם היועצת המשפטית, זה הולך ביחד עם המועד לעררים.

דלית דרור: אם מאריכים את זה אז צריך יהיה גם להאריך את המועד לעררים.

מאיר פרוש: בואו נראה אם הצעתו תעבור.

מאיר פרוש: אם היא לא תעבור אז אין שום בעיה.

יורי שטרן: אנחנו נצביע על הסעיפים 1-3 במלואם.

יורי שטרן: אני מזכיר שיש דרך של הסתייגויות.

יורי שטרן: מצביעים רק חברי הוועדה או אלה שמחליפים אותם.

יורי שטרן: יורי שטרן – נמצא; מיכאל גורלובסקי – נמצא; אהוד יתום – במקומו עמרי שרון; לאה נס – במקומה דניאל בנלולו; אלי אפללו – במקומו גדעון סער; יצחק הרצוג – נמצא; אלי בן-מנחם – נמצא; רוני בריזון – נמצא; חמי דורון – במקומו רשף חן; דוד אזולאי – נמצא; ניסן סלומינסקי – נמצא; רומן ברונפמן – נמצא; יעקב ליצמן – במקומו מאיר פרוש; עסאם מח'ול – איננו; ואסל טאהא – איננו.

יורי שטרן: אז כל מי שנמצא הוא או חבר או מחליף.

יורי שטרן: בעד – רוב נגד – 1 נמנעים – אין הסעיפים 1-3 נתקבלו.

יורי שטרן: סעיפים 1-3 נתקבלו.

דוד אזולאי: אני מבקש להגיש הסתייגות.

מרים פרנקל-שור: סעיף 4 להצעת החוק – תיקון סעיף 30 "בסעיף 30(א) לחוק העיקרי במקום "לא יאוחר מ-45 ימים לפני יום הבחירות" יבוא "לא יאוחר מיום כ"ג באייר התשס"ג (25 במאי 2003)", והמילים "כאמור בסעיף 53(1)" – יימחקו.

מרים פרנקל-שור: " סעיף 5 להצעת החוק – תיקון סעיף 31א בסעיף 31א לחוק העיקרי – (1) כותרת השוליים תהיה "הצבעת אנשים המוגבלים בניידות"; (2) בסעיף קטן (א), במקום "לנכים" יבוא "לאנשים המוגבלים בניידות"; (3) בסעיף קטן (ב), במקום "ביום הקובע" יבוא "ביום כניסתו לתוקף של פנקס מיוחד התשס"ג"; (4) במקום סעיפים קטנים (ג) עד (ו) יבוא: "(ג) אדם המוגבל בניידות ששמו כלול בפנקס מיוחד התשס"ג, רשאי להצביע בכל קלפי שנקבעה לפי הוראות סעיף זה באותה רשות מקומית.

מרים פרנקל-שור: (ד) אדם המוגבל בניידות המצביע בקלפי לאנשים המוגבלים בניידות יזדהה לפני ועדת הקלפי כאמור בסעיף 60, ישים את מעטפות ההצבעה לתוך מעטפה חיצונית, וועדת הקלפי תציין על פני המעטפה החיצונית את שם הבוחר, את מספר זהותו במרשם האוכלוסין ואת מענו, והבוחר יטיל את המעטפה לעיני ועדת הקלפי, לתוך הקלפי.

מרים פרנקל-שור: (ה) בעת ספירת הקולות כאמור בסעיף 62, תספור ועדת הקלפי את המעטפות החיצוניות בלי לפתחן, תארוז את המעטפות החיצוניות במעטפת אריזה, תרשום את מספרן על מעטפת האריזה ותעבירן לפקיד הבחירות יחד עם כל חומר ההצבעה.

מרים פרנקל-שור: (ו) בדיקת המעטפות, ספירת הקולות וסיכום מנין הקולות יהיו כאמור בסעיפים 82(ב) עד (ד), 83 ו-84, בשינויים המחויבים.

מרים פרנקל-שור: (ז) מידע בדבר דרכי ההצבעה לפי סעיף זה ובדבר מיקום הקלפיות לאנשים המוגבלים בניידות יפורסם לציבור בהודעת הבחירות האמורה בסעיף 48, באתר האינטרנט של משרד הפנים ושל הרשות המקומית, אם יש לרשות אתר אינטרנט, וכן פעם בשבוע, בחודש שלפני הבחירות, בכלי תקשורת מקומיים כתובים ואלקטרוניים כפי שיקבע פקיד הבחירות של הרשות המקומית.

מרים פרנקל-שור: (ח) בסעיף זה, "אדם המוגבל בניידות" – אדם שמפאת מצבו הגופני הוא מוגבל בניידות ומסיבה זו אינו יכול להצביע במקום הקלפי ששמו כלול ברשימת הבוחרים שלה.

מרים פרנקל-שור: " " סעיף 6 להצעת החוק – תיקון סעיף 38א "בסעיף 38א לחוק העיקרי – (1) בסעיף קטן (א), במקום "ביום הקובע" יבוא "ביום כ"ה בניסן התשס"ג (27 באפריל 2003)"; (2) בסעיף קטן (א1), במקום "לא יאוחר מיום העשרים ואחד שלפני יום הבחירות" יבוא "לא יאוחר מיום ב' באייר התשס"ג (4 במאי 2003)".

מרים פרנקל-שור: "

דוד אזולאי: מה זה "ביום הקובע"?

דוד אזולאי: לגבי המועמד?

אהוד שיל"ת: סעיף 38א לחוק מדבר על הערבון שרשימה חדשה צריכה להפקיד.

אהוד שיל"ת: קבענו כאן את המועד תוך 4 ימים אחרי הגשת רשימות המועמדים.

מרים פרנקל-שור: סעיף 7 להצעת החוק – החלפת סעיף 78 "במקום סעיף 78 לחוק העיקרי יבוא: "הצבעת חיילים 78.

מרים פרנקל-שור: (א) חייל בשירות סדיר או בשירות מילואים פעיל לפי חוק שירות ביטחון [נוסח משולב] , התשמ"ו-1986, או בשירות קבע של צבא הגנה לישראל הרשום בפנקס מיוחד התשס"ג, רשאי להצביע בקלפיות מיוחדות לחיילים (להלן – קלפיות לחיילים); פקיד הבחירות ברשות מקומית שבה מתקיימות בחירות ביום הבחירות יקבע את מקומות הקלפיות לחיילים במשרדי הרשות המקומית או במיתקנים ציבוריים אחרים; מקומות הקלפיות לחיילים יובאו לידיעת החיילים הנוגעים בדבר בדרך של פרסום מודעות על לוחות המודעות ברשות המקומית, באתר האינטרנט של הרשות המקומית, אם קיים כזה, ובכל דרך נוספת שיקבע השר.

מרים פרנקל-שור: "

יורי שטרן: כאן דיברנו על כך שאנחנו נוסיף "שוטרים".

1028: "שוטר" זה גם מג"ב, נכון?

מרים פרנקל-שור: זה גם מג"ב וגם חייל.

מרים פרנקל-שור: מג"ב כלול ברגע ש"חייל" נכלל בזה.

1028: מה קורה עם שירות בתי-הסוהר?

אהוד שיל"ת: אין הצבעה של אסירים בבחירות לרשויות המקומיות בכלל.

1028: ומה עם העובדים בשירות בתי-הסוהר?

יורי שטרן: חבר הכנסת בנלולו, אם אנחנו מוסיפים את המילה "שוטר" זה יפתור גם את הבעיה הזאת.

מרים פרנקל-שור: זה לא פותר את הבעיה.

מרים פרנקל-שור: שירות בתי-הסוהר זה גוף שונה.

רוני בריזון: הם עובדים במשמרות.

רוני בריזון: הם יכולים להצביע לפני המשמרת או אחרי המשמרת.

רשף חן: כמו כל בן אדם אחר בעיר שעובד מחוץ לעיר שלו.

יורי שטרן: בכל מקום שהוזכר פה "חייל" אנחנו מוסיפים "או שוטר".

מרים פרנקל-שור: "(ב) חייל או שוטר כאמור בסעיף קטן (א) הרוצה להצביע בקלפי לחיילים רשאי להצביע בכל קלפי לחיילים, שנקבעה לפי הוראות סעיף זה באותה רשות מקומית".

מרים פרנקל-שור: "

יורי שטרן: נצביע על סעיפים 4-7.

יורי שטרן: בעד – כולם אין מתנגדים אין נמנעים הסעיפים 4-7 נתקבלו.

יורי שטרן: סעיפים 4-7 נתקבלו.

מרים פרנקל-שור: סעיף 8 להצעת החוק – אי תחולת סעיף 79 "סעיף 79 לחוק העיקרי – לא יחול.

מרים פרנקל-שור: סעיף 9 להצעת החוק – החלפת סעיף 80 במקום סעיף 80 לחוק העיקרי יבוא: "הצבעה וועדות קלפי 80.

מרים פרנקל-שור: (א) הצבעה בקלפיות לחיילים תהיה ביום כ"ז באייר התשס"ג (29 במאי 2003) בין השעות 16:00 עד 22:00, ביום כ"ח באייר התשס"ג (30 במאי 2003) בין השעות 7:00 עד 17:00 וביום א' בסיוון התשס"ג (1 ביוני 2003) בין השעות 7:00 עד 18:00.

מרים פרנקל-שור: "

אהוד שיל"ת: פה צריך להוסיף "ביום כ"ט באייר התשס"ג (31 במאי 2003) בין השעות 21:30 עד 23:00".

יורי שטרן: ואנחנו מוסיפים פה שוטר באותה מידה.

מרים פרנקל-שור: "(ב) פקיד הבחירות ימנה את ועדות הקלפי, לענין סעיף זה, והוראות סעיף 32 לא יחולו.

מרים פרנקל-שור: (ג) פקיד הבחירות ימסור לכל ועדת קלפי, בכל אחד מהמועדים האמורים בסעיף קטן (א), קלפי ריקה לפני תחילת ההצבעה.

מרים פרנקל-שור: " " סעיף 10 להצעת החוק – תיקון סעיף 81 "בסעיף 81 לחוק העיקרי – (1) בסעיף קטן (א), המילים "או בתעודת השוטר או תעודת הסוהר שלו" – יימחקו;"

דלית דרור: אנחנו לא מוחקים את "תעודת הסוהר".

דוד אזולאי: חייל יכול להצביע גם באמצעות תעודת החוגר שלו?

אהוד שיל"ת: כן.

מרים פרנקל-שור: "(2) בסעיף קטן (ב), המילים "ופרטים אחרים שייקבעו בהוראות לפי סעיף 79" – יימחקו; (3) במקום סעיף קטן (ג) יבוא: "(ג) ועדת הקלפי תרשום את פרטי החייל שהצביע, בטופס שיספק לה פקיד הבחירות.

מרים פרנקל-שור: (ד) בתום ההצבעה ישמור פקיד הבחירות את קלפיות החיילים במקום בטוח שהגישה אליו נתונה רק לו, וימסרן לועדת הבחירות לאחר ביצוע הפעולות האמורות בסעיף 65.

מרים פרנקל-שור: " " סעיף 11 להצעת החוק – תיקון סעיף 82 "בסעיף 82 לחוק העיקרי, סעיף קטן (א) לא יחול.

מרים פרנקל-שור: " סעיף 12 להצעת החוק – אי תחולת סעיף 84ב "סעיף 84ב לחוק העיקרי לא יחול.

מרים פרנקל-שור: סעיף 13 להצעת החוק – תיקון חוק הרשויות המקומיות (בחירת ראש הרשות וסגניו וכהונתם) "בחוק הרשויות המקומיות (בחירת ראש הרשות וסגניו וכהונתם), התשל"ה-1975, בסעיף 4(ג), במקום "100 ימים לפחות לפני יום הבחירות" יבוא "לא יאוחר משבעה ימים לאחר תחילתו של חוק הרשויות המקומיות (בחירות ברשויות מקומיות מסוימות) (הוראת שעה), התשס"ג-2003".

מרים פרנקל-שור: "

אהוד שיל"ת: זה סעיף צינון של אנשים שרוצים להיות מועמדים, שהם עובדי רשויות או אלופים ורב-פקדים שצריכים להתפטר מאה ימים קודם.

אהוד שיל"ת: קבענו פה שהם צריכים להתפטר תוך 7 ימים מיום שהחוק הזה נכנס לתוקף, כי 100 ימים – זה מועד שעבר כבר מזמן.

מרים פרנקל-שור: סעיף 14 להצעת החוק – תיקון חוק הרשויות המקומיות (מימון בחירות) "בחוק הרשויות המקומיות (מימון בחירות), התשנ"ג-1993 – (1) במקום סעיף 3 יבוא: "יחידת חישוב 3.

מרים פרנקל-שור: יחידת החישוב תהיה 49 שקלים חדשים לכל בעל זכות לבחור."; (2) סעיף 4 לא יחול.

מרים פרנקל-שור: "

יורי שטרן: סיכמנו על 49 שקלים.

דוד אזולאי: לגבי ההסכמה על 49 שקלים או 45 שקלים – עם כל הכבוד, האם נציג משרד האוצר נמצא כאן?

גדעון סער: נעשה הצבעה וזהו.

דוד אזולאי: אתה לא יכול לעשות הצבעה.

דוד אזולאי: אדוני היושב-ראש, אנחנו לא יכולים לקבל כאן

דוד אזולאי: החלטה בנוגע לנושא כספי ללא קבלת חוות דעת מהאוצר.

גדעון סער: שוחחתי עם השר שטרית.

דוד אזולאי: לגבי נושא המימון: מקובל שנציג משרד האוצר מציג כאן את עמדתו.

דוד אזולאי: יכול להיות שהאוצר לא מסכים בכלל.

דוד אזולאי: אתה אומר לי שהבאת את הסכמת שר האוצר?

אלי בן-מנחם: תגיד לי, אתה מייצג את האוצר כאן?

דוד אזולאי: אני לא מייצג אף אחד, אני מייצג את עצמי.

דוד אזולאי: מותר לי לייצג את עצמי ולהגיד מה שאני חושב?

דוד אזולאי: אני יודע שיש כאן רוב דורס וגם שבריונות אפשר לנהל בכל מקום אבל יש סדר.

גדעון סער: אני מוכן לחזור לסעיף המקורי.

דוד אזולאי: אתה מאיים עלי?

דוד אזולאי: אל תנסה להפחיד אותי.

דוד אזולאי: אין לי בעיה, תעמיד את זה על 45 שקלים.

דוד אזולאי: אדוני היושב-ראש, מקובל שנציג משרד האוצר בכל התחומים הכספיים אומר את עמדתו בוועדה.

דוד אזולאי: היות ואין כאן נציג של משרד האוצר, ומה שנקבע בחוק זה 45 שקלים, אז צריך לבוא לכאן נציג משרד האוצר ולהגיד את עמדתו, אם הוא בעד או נגד.

יצחק הרצוג: הצעת החוק לא חייבה דיעה.

יצחק הרצוג: את זה קבע מר אהוד שיל"ת.

יורי שטרן: מנהלת הוועדה, גברת יפה שפירא, הבהירה לי עכשיו שהיא דיברה עם משרד האוצר שאמר שאין לו טעם לשלוח נציג כי אין לו מה להוסיף.

יורי שטרן: לכן אין סיבה שלא להביא את זה להצבעה.

דוד אזולאי: אתה יוצר תקדים שאפשר לשנות סכומים גם כאשר נציג משרד האוצר לא מחווה את דעתו.

דוד אזולאי: אני רוצה שתזכור את זה ואני מבקש שהדברים הללו יירשמו בפרוטוקול.

דוד אזולאי: אנחנו נשב פה עוד הרבה-הרבה זמן.

יורי שטרן: זאת הערה רצינית אבל היות וכל הגורמים שקשורים למשרד האוצר ---

דוד אזולאי: מי?

דוד אזולאי: מי זה נציג משרד האוצר כאן?

יורי שטרן: מנהלת הוועדה דיברה עם אנשי משרד האוצר, וחבר הכנסת גדעון סער, יושב-ראש הקואליציה, דיבר עם שר במשרד האוצר.

דוד אזולאי: אני רוצה לראות משהו מוסמך, עם כל הכבוד.

דוד אזולאי: על מה אתם מדברים?

רשף חן: אתה לא מאמין להם?

דוד אזולאי: אני מאמין לכולם, אני לא פוגע באף אחד.

אלי בן-מנחם: אתה פוגע בכבוד של חברי הכנסת.

אלי בן-מנחם: אנחנו לא צריכים אישור של פקיד מהאוצר כדי להעביר פה כל מה שאנחנו רוצים.

דוד אזולאי: מדברים על ענייני כספים, מחפשים איפה לחסוך ואיפה לצמצם ואילו כאן הולכים להעלות את מימון המפלגות בצורה דרסטית.

דוד אזולאי: מה אני כבר מבקש?

דוד אזולאי: שנציג משרד האוצר יבהיר בכתב את עמדתו.

דוד אזולאי: מה הבעיה לחבר הכנסת גדעון סער לבקש להעביר בכתב את חוות הדעת של האוצר?

גדעון סער: אני מוכן לחזור ל-45 שקלים.

יורי שטרן: אנחנו מצטערים על שמשרד האוצר לא שלח את נציגו לדיון.

יורי שטרן: אנחנו מעלים את זה להצבעה.

יורי שטרן: בעד – רוב נגד – 1 אין נמנעים סעיפים 8-14 נתקבלו.

יורי שטרן: סעיפים 8-14 נתקבלו.

דוד אזולאי: אני נגד ואני מבקש להגיש הסתייגות מפני שלא שמענו כאן את עמדת משרד האוצר.

דוד אזולאי: אני מציג הסתייגות בעניין הסכום, אני מציע להוריד את זה ל-45 שקלים.

יורי שטרן: אני מצטרף להערה של חבר הכנסת דוד אזולאי, סגן שר הפנים לשעבר, על כך שמן הראוי שבדיון שיש בו היבט תקציבי לא מבוטל ישתתף נציג משרד האוצר.

יורי שטרן: אני מצטער שהוא איננו אבל זה לא צריך לקבוע את קצב הדיון שלנו כעת כי יש לנו את כל ההסכמות.

יורי שטרן: אני מודה לכם מאוד.

יורי שטרן: הצעת החוק אושרה לקריאה שנייה ושלישית.

יורי שטרן: הישיבה נעולה.